google/wiki40b huggingface dataset:
Aleksei Toom

Aleksei Toom (sündinud 28. detsembril 1961) on eesti-vene päritolu ajakirjanik.

Elulugu

Aleksei Toom sündis 28. detsembril 1961 Nõukogude julgeolekutöötaja Paul (Pavel) Toomi pojana. 
Ta on pikemat aega töötanud Eestis ajakirjanikuna. 2000ndate algul oli Toom Eesti venekeelse ajalehe Vesti peatoimetaja. Aastast 2016 töötab ta Venemaa riikliku propaganda uudisteportaali Sputnik uudistetoimetajana Eestis.Ta on end Nõukogude Liidu sõjaväeluure (GRU) kindraliks valetanud Villu Rooda (alias Villem Rooda alias Vladimir Rodin) tekstide toimetajana uudiseportaalis Sputnik.

Isiklkku

Kuni 2015. aastani oli ta abielus Eesti poliitiku Yana Toomiga.
Sirly Tiik

Sirly Tiik (sündinud 4. septembril 1974 Tallinnas) on Eesti invasportlane (kergejõustiklane), 2000. aasta paraolümpiamängude kuldmedalivõitja odaviskes.
Ta võitis õpiraskustega sportlaste hulgas 2000. aasta paraolümpial Sydneys odaviskes oma võistlusklassi maailmarekordiga (39.77) kulla ning kõrgushüppes ja kuulitõukes pronksi ning sai 2012 Londoni paraolümpial kuulitõukes 5. koha.
Sirly Tiik oli Eesti Paraolümpiakomitee parim naissportlane 2000, valiti 2007 Euroopa parimaks naissportlaseks ning 2001 Lääne-Virumaa aasta inimeseks.
Trego maakond

Trego maakond on maakond Ameerika Ühendriikides Kansase osariigis.
2010. aastal elas maakonnas 3001 inimest. Maakonna keskus ja suurim linn on WaKeeney (1821 elanikku). Suurema asula on veel Collyer (131).
Maakonna pindala on 2328 km², millest 28 km² moodustab veepindala.

Ajalugu

Trego maakond moodustati 21. juunil 1879. aastal. Maakond sai nime Edgar Poe Trego järgi.
Lelepa keel

Keele struktuuri andmed

Lelepa keeles on neliteist konsonantfoneemi ja viis vokaalfoneemi. Labiaalne velaar (huultega moodustuv pehme suulae häälik) /ᵏpʷ/ ja /ŋmʷ/ on koos artikuleeritud jada, mis koosneb järgmistest elementidest: velaarne osa esimesena, millele järgneb bilabiaalne (mõlema huule abil moodustatav) või nasaalne komponent, artikulatsioon lõpeb labiaalselt. Mõnikord jääb kiirkõnes velaarne komponent ära kuid labiaalne on alati olemas.

Tegusõna

Tegusõna koosneb kindlasti kahest elemendist, subjekti asesõnast ja tegusõnatüvest, millele võib lisanduda veel morfeeme. Morfeemid on tegusõnatüve ees või taga.

Ajavormid

Lelepa keeles puuduvad ajavormid. Läbi kõneviisi ja aspekti vastastikuse mõju saab kõnes aru, mis ajal sündmus on toimunud.

Keele näited

Douglas eto sum̃a to. – Duglas on kodus. 
Kuto plag nsfa? – Mida sa otsid? 
P̃ati to takai mou! – Lõpeta tantsimine! 
Epi naure kik skei eto mlatigk Tahiti. – See on väike saar Tahiti lähedal. 
Arptol, nina arpagk ntali. – Nad olid näljased ja sellepärast ronisid nad pähklipuu otsa. 
P̃atu konou memes kik. – Anna mulle see väike nuga.

Arvsõnad

1. Skei
2. Rua
3. Tolu
4. Vati
6. Latsa
Võhmuta vald (Järva-Jaani kihelkond)

Võhmuta vald (saksa keeles Wechmuth; aastast 1916 Ivanovi vald ehk Jaani vald) oli vald Järvamaal Järva-Jaani kihelkonnas. Valla pindala oli 92 km² ja elanikke oli 2762 (1934. aasta seisuga). Vald eksisteeris 1866–1939.
Vallas oli 594 talundit ja elamut ning need kasutasid 8387 ha maad (1929. aasta seisuga).
Vallas asus muu hulgas Võhmuta raudteejaam.
Kongo Demokraatliku Vabariigi lipp

Kongo Demokraatliku Vabariigi lipp on Kongo Demokraatliku Vabariigi riigilipp.
See on praegusel kujul kasutusel 2006. aasta veebruarist.
Tehisintellekt tervishoius

Tehisintellekt tervishoius on tarkvara ja algoritmide kasutamine selleks, et arvutid suudaksid töödelda keerukaid andmeid ja teha meditsiinilisi järeldusi ilma inimeste otsese sekkumiseta.
Tehisintellekti erinevus traditsioonilisest tehnikast on võime koguda informatsiooni, seda töödelda ning seejärel anda hästi määratletud ja selgitatud teave kasutajatele. Tehisintellektid erinevad inimestest selle poolest, et neile on ette antud eesmärk ja nad ei suuda seda ise kohandada. Samuti võivad nad väga täpselt ennustada, kuid nad ei tea selle ennustamise põhjust.
Tervishoiuga seotud rakenduste peamine eesmärk on analüüsida ennetus- ja ravimeetodeid ja nende tulemusi. Programme on välja töötatud diagnoosimisprotsessidele, raviprotokollide ja ravimite väljatöötamiseks, personaalmeditsiiniks ning patsientide jälgimiseks ja hoolduseks.
Meditsiiniasutused, näiteks The Mayo Clinic, Memorial Sloan Kettering Cancer Center, Massachusetts General Hospital ja National Health Service on välja töötanud algoritme oma osakondadele. Samuti on seda teinud suured tehnoloogiaettevõtted nagu IBM ja Google.

Radioloogia

Radioloogia on eriala, mis kasutab meditsiinilist kuvamist, et diagnoosida ja ravida haigusi. Tehisintellekti abil tehtud pilditöötlus aitab arstidel tuvastada isegi väiksemaid erinevusi piltides, tänu millele võidakse tuvastada kasvajaid.

Telemeditsiin

Telemeditsiin on võimalus jälgida pidevalt patsiente, kes kannavad endaga kaasas seadmeid, mis jälgivad muutusi ja annavad selle teabe arstidele edasi.

Tööstus

Tervishoiuettevõtted on omavahel ühendunud põhjusega, et omaksid ligipääsu suuremale terviseandmestikule, mis omakorda võimaldab paremaid rakendamisvõimalusi tehisintellekti algoritmidele. Kuna meditsiinitööstuse tugisüsteemides andmestik on järjest suurenev, siis üha olulisemaks muutub selles tehisintellekti osakaal.

Microsoft

Microsoft Hanoveri projektiga analüüsitakse meditsiinilist uurimust, et ennustada kõige efektiivsem vähiravivõimalus patsiendile.

Google

Google DeepMindi kasutatakse, et tuvastada teatud terviseriske, mille andmed on kogutud mobiilirakenduste kaudu.
James Rodríguez

Koondisekarjäär

Esimese värava lõi ta rahvakoondise eest 2012. aasta 3. juunil 2014. aasta jalgpalli maailmameistrivõistluste valikmängus Peruu vastu.
2014. aasta maailmameistrivõistlustel oli ta kuue väravaga turniiri suurim väravakütt. Kaheksandikfinaalis Uruguay vastu löödud värav võitis FIFA Puskási auhinna, mis antakse aasta kõige ilusama värava eest. Ta valiti ka turniiri sümboolsesse koosseisu.
2016. aasta Copa América Centenariol sai ta Colombia koondise kapteniks. Copa América Centenario esimeses alagrupimängus 3. juunil USA-ga lõi ta penaltist Colombia teise värava. Teisel poolajal oli ta sunnitud õlavigastuse tõttu mängust ära tulema. Ta naasis siiski juba teiseks mänguks Paraguayga, kus ta lõi ta taas Colombia teise värava.
2019. aasta Copa Américal valiti ta turniiri sümboolsesse koosseisu.
Viktor Puskar

Venemaa Keisririigi sõjaväes

1907. aastal alustas Viktor Puskar teenistust Venemaa Keisririigi Vene Keiserlikus armees. 1911. aastal lõpetas ta Vilno sõjakooli 1. järgu diplomiga ning ülendati alamleitnandiks. Teenis nooremohvitserina 169. Novotroitski polgus mille koosseisus osales Esimeses maailmasõjas. 1. märtsil 1917 määrati alampolkovnik Puskar 4. Soome kütipolgu ülema abiks teenides sellel ametikohal kuni 4. detsember 1917. 4. Soome kütipolgus Galiitsias valiti Puskar 1917. aastal polgukomitee esimeheks.
Viktor Puskar viibis kogu Esimese maailmasõja kestel „võitluseliinil“, võitles kõikidel „vene“ väerindadel peale Kaukaasia oma ning osales 22 lahingus.
Võitluses ülesnäidatud vahvuse, tubliduse ning edukate võitluskavade väljatöötamise eest on Viktor Puskarile Esimese maailmasõja ajal annetatud kõik sel ajal olemasolevad vanemohvitseri aumärgid ühes mõõkadega. Sai sõja jooksul 2 korda haavata.

Eesti rahvusväeosades

Detsembris 1917 liitus Puskar Eesti rahvusväeosadega, et Eesti polkude asutamisest osa võtta. Määrati 2. Eesti polgu ülema abiks Viljandis. 1918. aasta augustis, kui Saksa okupatsioonivõimud Eesti Ajutise Valitsuse ja Eesti rahvusväeosade juhte vangistama hakkasid, põgenes polkovnik Puskar Venemaale, kuhu ta jäi kuni Saksa okupatsioonivõimude lahkumiseni Eestist.

Eesti Rahvaväes

Vabadussõja alguses oli Puskar Järvamaa Kaitseliidu ülem. Alates detsembrist 1918 juhtis ta Lõuna Väerinnal 2. Diviisi. Suurelt osalt polkovnik Puskari julgele ja kindlale tegutsemisele võlgneme tänu selle eest, enamluse sissetungimine Eestisse nii ruttu likvideeriti. Äratundes, et riigi kaitsmine võimatu on, kui rinde lähemas piirkonnas riigi sisemised vaenlased välise vaenlase kasuks salaja kihutustööd teevad, oli polkovnik Puskar vaenlase agentide tabamises õige osav. See tema tegevus sünnitas mõnelpool palju paksu verd, sest teda peeti liialdajaks. Sõja käigus kaitses ta Kagu-Eestit, vabastas Punaarmee käest Põhja-Läti ja vallutas Pihkva.

Tegevus pärast Vabadussõda

Puskar läks 1920. aastal erru ja hakkas talunikuks. Ta oli vabadussõjalaste juhtide hulgas ja seetõttu aastail 1936–1937 vangis süüdistatuna põrandaaluses tegevuses.
Tema poliitiline karjäär saavutas haripunkti 8. detsembril 1935 Eesti Vabadussõdalaste varivalitsuse kaitseministriks saamisega. Puskar mõisteti 1936. aasta mais 15 aastaks sunnitööle seotuse tõttu vabadussõjalaste 1935. aasta 8. detsembri riigipöördekatsega, kuid karistus lahendati armuandmise korras ja ta vabastati vanglast aastal 1937. Kuna ta oli koos teiste vapsidega kogunenud salajasele nõupidamisele Eesti Vabariigis põhiseadusega maksmapandud riigikorra vägivaldselt muutmise otsuse viimistlemiseks, arvati ta välja ka Vana-Kuuste vallavolikogust.
1941. aastal lahkus Puskar Saksamaale, naastes Eestisse pärast Suvesõda. Ta suri Tartus 1943. aastal.
Eesti Arstiteadusüliõpilaste Selts

Eesti Arstiteadusüliõpilaste Selts (EAÜS; varem Eesti Arstiüliõpilaste Liit) on arstiteaduse üliõpilaste ühendus, mis loodi 1989-1991.
Seltsis tegutseb üheksa töögruppi: rahvatervise, seksuaaltervise, rahu ja inimõiguste, hariduse, kliinilise välisvahetuse, teaduse, spordi ja jätkusuutlikkuse töögrupp. EAÜS annab välja ajakirja Curare. Seltsi keskus asub Tartus. 2011. aastal kuulus EAÜS-i umbes 200 tudengit.
2011. aastast on EAÜS Eesti Arstide Liidu assotsieerunud liige ning rahvusvahelise arstitudengite liidu (International Federation of Medical Students' Associations, IFMSA) liige.
Ogmodon

Levila

Neid võib kohata Viti Levu saarel (Fidži).
8 Spruce Street

Tunnustus

Ehitis pälvis 2011. aastal arhitektuuriauhinna Emporis Skyscraper Award.
Harilik pune

Kirjeldus

Taime kõrgus 30–70 cm. Varred harunevad ülaosas ja on tihedalt lehistunud. Lehed rootsulised, piklikmunajad, kuni 1 cm pikkused. Väikesed õied on valkjad, lillakad kuni purpursed ja asuvad tihedates õisikutes võrse tippudes. Õitseb juulis–augustis. Viljaks on pähklike.

Kasvukoht

Eestis looduslik liik. Kasvab kuivades metsades, võsastikes, niitudel, teeservades, loopealsetel. Hea meetaim ja maitsetaim.

Kasutamine

Kasvatatakse ilutaimena püsilillepeenras ja maitsetaimena ürtide hulgas. Ravimtaimena on rahustav, sekretsioone suurendav, seedimist soodustav, põletikuvastane, leevendab spasme, sapipõiepõletikku ja maksavaevusi, reumaatilisi valusid ja liigesepõletikku. 
Maitsetaimena lisatakse punet soolastele toitudele. Pune on levinud maitsetaim verivorsti ja pitsa maitsestamisel. Sobib ka tee valmistamiseks.
Theodor von Nieroth (1871–1952)

Theodor von Nieroth (2. juuli (vkj 20. juuni) 1871 Peterburi – 26. märts 1952 Prantsusmaa) oli Eestimaa päritolu Venemaa keisririigi sõjaväelane (keisri kaaskonna kindralmajor). Vene kodusõja ajal võitles ta Vabatahtlike armee koosseisus.

Elukäik

Theodor von Nieroth põlvnes Nierothide suguvõsast. Ta sündis õukondlase Maximilian von Nierothi (1846–1914) ja Anastassija Trepova (sündis 1849) pojana.
Theodor von Nieroth asus sõjaväeteenistusse juba noores eas. Pärast Paažikorpuse lõpetamist (1892) teenis ta kaardiväe ratsapolgus.
1907. aastal ülendati Theodor von Nieroth polkovnikuks.
1911. aastal nimetati ta 16. husaaripolgu ja 1912. aastal Ihukaardiväe tragunipolgu ülemaks. Sellel ametikohal teenis ta ka Esimese maailmasõja ajal. 1915. aasta jaanuarist oli ta 2. kaardiväe ratsadiviisi 2. brigaadi ülem.
Vene kodusõjast võttis Theodor von Nieroth osa Anton Denikini juhitud valgekaartliku Vabatahtliku armee koosseisus.
Theodor von Nieroth suri 26. märtsil 1952 Prantsusmaal.

Autasud

10. jaanuaril 1915 autasustati Theodor von Nierothi autasustati Georgi mõõgaga.
„Lahingus 01.08.1914. aastal Schirwindti lähistel Ida-Preisimaal lõi oma polgu ja kaardiväe suurtükiväe patareiga tagasi vaenlase ratsaväebrigaadi rünnaku. Nieroth sai selles lahingus haavata, kuid jäi rivvi.“
–
Pähkla allikas

Pähkla (tõusu)allikas (ka: Põhjatu (tõusu)allikas, Pühatu allikas) on kaitsealune allikas Saare maakonnas Saaremaa vallas. 
Allikas ja selle lehter paikneb meresetetega kaetud tasandikul. Lehtri läbimõõt on 12 ja sügavus 2 m.
Miiduranna tähtfort

Miiduranna tähtfort on Tallinna lähedale 1726–1727 Vene võimude poolt rajatud Tallinna kindluse suhtes ettenihutatud kindlustis (tähtfort), mille eesmärk oli eelkõige Tallinna sõjasadama ning selle idapoolse (Aegna-poolse) sissesõidu kaitsmine.
Miiduranna tähtfordi rajamise põhjustas Vene keiser Peeter I surmale 8. veebruaril 1725 järgnenud ootus, et Venemaa sõjaline võimsus Läänemerel ei suurene enam oluliselt. Seepärast tõid Suurbritannia ja Taani 1726. aasta suvel Soome lahele oma laevastikuüksuse. Venemaa vastas sellele jõunäitamisele Tallinna ümbrusesse vanade ettenihutatud rannakindlustiste (Läänepatarei, Idapatarei) korrastamise ja suurendamisega ning uute ehitamisega (Väike-Paljassaare tähtfort ja Naissaare bastionaalfort ning Tsitadell).
Miiduranna tähtforti tugevdati oluliselt keiser Paul I 1796. aasta kaitsekava järgi ning sealsed muldvallid vooderdati kividega. Hiljem pole tähtfort enam sisaldunud Tallinna kaitsekavades ning seda on tasapisi lammutatud. Tänapäeval on tähtfordist säilinud selle läänepoolne osa, idapoolne osa jääb Miiduranna küla 1990. aastatel rajatud Uus-Miiduranna elamurajooni alla.
Miiduranna tähtfort on alates 18. augustist 1997 Eesti Vabariigi kultuurimälestis nr 8896.
Allex Kütt

Allex Kütt (9. august 1921 Harku – 12. aprill 1991 Tallinn) oli eesti graafik.
Õppis 1930-1936 Nõmme Rahumäe algkoolis, lõpetas 1938 Nõmme tööstusliku täienduskooli. Töötas seejärel firmas Puhk ja Pojad käskjalana ning õppis ühtlasi 1939–1940 Tallinna Rahvaülikooli Seltsi kolledži reaalkoolis. Astus 1942 Tallinna Kujutava ja Rakenduskunsti Kooli, kuid võeti peagi Saksa sõjaväkke, kus teenis sanitarina. Sai Sinimägedes haavata. Jätkas 1945 õpinguid Tallinna Riiklikus Tarbekunsti Instituudis, lõpetas selle 1949. Töötas 1949–1985 ERKI joonistamise ja graafika kateedri õppejõuna.
Tuntud eelkõige oma vabagraafika poolest. Kasutas mitmesuguseid tehnikaid ning uuendas värvilist sügavtrükki ning katsetas elektrograafilise söetrükiga. Kujutanud kalureid, tööstusmotiive, maastikku, sportimist, sõda. Varasem looming on looduslähedane, 1960ndate II poolel muutus kompositsioon keerukamaks ning valdavaks sai fantaasiaküllane dekoratiivne laad. Kunstnikku huvitas inimene urbaniseerunud ühiskonnas. Tegi ka plakateid.

Isiklikku

Allex Kütt oli abielus metallikunstnik Õie Kütiga.
SriLankan Airlines

SriLankan Airlines (lühemalt SriLankan) on Sri Lanka riiklik lennufirma ja lennufirma on ka Oneworldi liige. 
SriLankan on Sri Lanka suurim lennufirma nii lennukite arvu kui ka sihtkohtade hulga poolest. SriLankan Airlines asutati 1. septembril 1979 nimega Air Lanka ja alustas lende 1998. aastal. Lennufirma kodulennujaamaks on Bandaranaike rahvusvaheline lennujaam Colombos, Sri Lanka pealinnas. 
Lennufirmal on 27 lennukit ja lennufirma opereerib lende 43 sihtkohta kogu maailmas.
Tiit Sinissaar

Tiit Sinissaar (sündinud 7. detsembril 1947 Tartus) on eesti ajakirjanik ja poliitik.
Ta lõpetas aastal 1966 Tartu kaugõppekeskkooli ja aastal 1974 ajakirjanikuna Tartu Riikliku Ülikooli.
Ta on olnud ringhäälingunõukogu esimees.
Ta on olnud VII, VIII ja IX Riigikogu liige ning Riigikogu Isamaaliidu fraktsiooni esimees.

Isiklikku

Tema abikaasa oli Lea Veelma.
Stieglitzi kunstikool

Peterburi A. L. Stieglitzi nimeline Riiklik Kunsttööstusakadeemia (vene keeles Санкт-Петербургская государственная художественно-промышленная академия имени А. Л. Штиглица), eesti keeles ajalooliselt tuntud Stieglitzi kunstikoolina, on Peterburis asuv kunstikõrgkool. See on kandnud ka nimesid Tehnilise joonistamise keskõppeasutus (Центральное училище технического рисования, ЦУТР) ja Leningradi V. I. Muhhina nimeline kõrgem kunsttööstuskool (Ленинградское высшее художественно-промышленное училище им. В. И. Мухиной, ЛВХПУ).
Kool rajati 1876. aastal Aleksander II käsul vahendite eest, mille annetas pankur ja tööstur parun Alexander von Stieglitz (Александр Людвигович Штиглиц). Kool tegutses 1884. aastal Stieglitzi surma järel pärandatud kapitali (umbes 7 miljonit rubla) protsentidest. See valmistas ette nii tarbekunstnikke tööstuse tarvis kui ka joonistus- ja joonestusõpetajaid keskastme kunsttööstuskoolide tarbeks. 
Eesti kunstnikest on Stieglitzi kunstikoolis õppinud Karl Burman vanem (1901–1902), August Roosileht (1906–1907), Aleksander Promet (1897–1904), Hans Kuusik (1902), Jaan Koort, Konrad Mägi, Roman Nyman, Aleksander Tassa, Voldemar Mellik ja Nikolai Triik.
Akadeemia peakorpus asub hoones, mille projekteeris kooli esimene direktor, arhitekt Maximilian von Messmacher.
Aastatel 1953–1994 kandis õppeasutus Nõukogude skulptori Vera Muhhina nime, seepärast hüütakse seda vahel ka "Muhhina kooliks". 1994. aastal võeti õppeasutuselt Muhhina nimi ning 27. detsembril 2006 anti sellele tagasi Stieglitzi nimi.
Tänapäeval on akadeemias 1500 üliõpilast ja 220 õppejõudu. Selles on kolm osakonda: monumentaalkunsti, disaini ja dekoratiiv-rakendusliku kunsti osakond.
Tartumaa Kuldne Tammeoks

Tartumaa Kuldne Tammeoks on Tartu maakonna teenetemärk inimestele, kes on pikka aega aidanud kaasa Tartumaa arengule, sealse elukeskkonna kvaliteedile ja inimeste heaolule.
Kuldset Tammeoksa andis välja kuni aastani 2017 Tartu maavalitsus, selle andis üle Tartu maavanem Eesti Vabariigi aastapäeva vastuvõtul Vanemuise kontserdimajas
Alates 2018. aastast annab maakondlikku tunnustust üle Tartumaa Omavalitsuste Liit.
Teenetemärk sai nime Tartu maakonna vapi järgi, mille paremal alumisel poolel on kujutatud kolme lehe ja kahe tõruga kuldset tammeoksa rohelisel taustal.
@

Ajalugu

Sümboli päritolu on ebaselge, selle tekke kohta on mitu teooriat. 
Tegu võib olla keskaegse käsikirjalise ligatuuriga tähtedest a ja d, mis moodustavad ladina keeles eessõna ad.
Märki @ olevat seda kasutatud 16. sajandi Itaalias ühe õõnesmõõdu (tollaste standardmõõtmetega terrakotaamfora) tähisena.  
Märk  @ võis tekkida ka prantsuse sõnast à, mida hakati niimoodi kirjutama, kui selle tähendus oli selline nagu fraasis "2 kommi à 2 senti". Tüpograafias on see märk teada Inglismaal 19. sajandil. Seda nimetati commercial a. 1880. aastatel hakati seda kasutama ka Inglismaa kirjutusmasinatel.
Märgi @ tõid Pürenee poolsaarele  maurid ühe mahumõõdu tähisena. Seda on näha vanadel veini- ja oliiviõlianumatel. Hispaania, portugali ning hiljem ka prantsuse kaupmehed, kes kauplesid härgade ja veiniga, kasutasid mahumõõtu arroba, mis vastas umbes 15 liitrile. Sõna tuleb araabiakeelsest sõnast الربع (ar-rubʿ), mis tähendab 'veerand', ning @ oli selle tähis. Hispaania, portugali, katalaani, oksitaani, galeegi, aragoni ja mõnes teises keeles ongi @-märgi kohta kasutusel see sõna või mõni selle teisend.
Saksa-Rooma riigi kõrgeima kohtu (Reichskammergericht) aktides kasutati märki  @ tähenduses 'vastu' (contra), näiteks "Maier @ Müller".
Reima Pietilä

Frans Reima Ilmari Pietilä (25. august 1923 Turu – 26. august 1993 Helsingi) oli soome arhitekt.
Ta lõpetas 1953. aastal Tehnilise kõrgkooli arhitektina. Aastatel 1970–1979 oli ta Oulu ülikooli arhitektuuriprofessor.
Suurem osa Reima Pietilä loomingust on valminud koostöös abikaasa Raili Pietiläga. Nad abiellusid 1963. aastal.
Aastal 1982 sai ta akadeemiku aunimetuse. Aastal 1987 anti Reima Pietiläle elutöö eest Rahvusvahelise Arhitektide Liidu (UIA) kuldmedal.
Reima Pietilät peetakse viimaste aastakümnete üheks olulisemaks orgaanilise arhitektuuri esindajaks.
Kunstnik Tuulikki Pietilä oli Reima Pietilä õde.
Carl Joachim Classen

Carl Joachim Classen (15. august 1928 Hamburg – 29. september 2013 Bad Homburg) oli saksa klassikaline filoloog.

Haridus

Carl Joachim Classen õppis klassikalist filoloogiat Hamburgi (doktorikraad 1952), Göttingeni (habilitatsioon 1961) ja Oxfordi Ülikoolis (B. Litt. 1956, D. Litt. 1987).

Töökäik

1956–1959 töötas ta klassikalise filoloogia lektorina Nigeerias Ibadanis, 1960–1966 lektori ja dotsendina Göttingeni Ülikoolis, oli 1964–1965 õppetooli hoidja Tübingeni Ülikoolis, 1966–1969 klassikalise filoloogia professor Berliini Tehnikaülikoolis, 1969–1973 Würzburgi Ülikoolis ning 1973–1993 Göttingeni Ülikoolis. Alates 1993. aastast oli ta emeriitprofessor.
Classen oli paljude ülikoolide külalisprofessor. 1994. ja 1996. aastal pidas ta loenguid ka Tartu Ülikoolis. 2000. aastal valiti Classen Tartu Ülikooli audoktoriks.

Uurimisteemad

Classeni teadustöö teemad olid antiikaja historiograafia, Vana-Kreeka filosoofia, Rooma retoorika, satiir, humanism, teaduslugu. Ta käsitles põhjalikumalt antiikaja väärtusi ja väärtushinnanguid ning tegeles piiblitekstide retoorilise tõlgendamisega.
Vitameer

Vitameeriks loetakse iga üksikut vitamiini, vastavalt vitamiinide nomenklatuurile ja biokeemilisele toimele vastavasse rühma liigitatud keemilist ühendit ja metaboliiti, millel on sarnane molekulaarstruktuur ja mis evib vitamiinivaegusega organismides vitamiinidele omistatud bioaktiivsust (varieeruv suurus) või mis muundatakse vastavaks ühendiks metabolismi käigus.
Kui vitamiinirühma loetakse mitmeid vitameere, siis nimetatakse vastavat vitamiini rühma geneeriliseks, nii näiteks on A-vitamiin geneeriline nimetus A-vitamiini vitameeride – retinooli, retinaali, retinoic acid, 3,4-didehüdroretinooli – ja derivaatide, aga ka mitmete karotenoidide kohta.
Vitameeride vitamiinilaadne toime organismides on erinev, nii näiteks ei omasta kasside ja tuhkrute organism A-vitamiini karotenoididest vitameere ja loetakse, et need ühendid ei evi nimetatud loomade kaudu A-vitamiini bioaktiivset toimet.
Ratsionalism

Elea koolkond kui ratsionalismi eelkäija

Kuigi ratsionalism kujunes kindlapiiriliseks õpetuseks alles uusajal, võib ratsionalismi esimesteks ajaloolisteks eelkäijateks pidada Elea koolkonna esindajaid. Elea koolkonna esindajate põhiseisukohtadeks olid, et meelte andmed mitmekesise ja muutuva maailma kohta on petlikud. Tegelikult pole olemas mingit muutumist, vaid tõeline maailm on liikumatu ainuolemine, mida saab tunnetada ainult mõistusega.